钦定古今图书集成/方舆汇编/职方典/第1340卷 > 《东里志后序》刘守元
## 钦定古今图书集成/方舆汇编/职方典/第1340卷 > 《东里志后序》刘守元

堪舆。言“冈萃而水环者，气锺也。”余东里镇山，自楚、粤
逾闽、汀，逶迤入界。凤翔而下，为潮之左臂。大海带环，
河流会其西，澳山屏其南，钟山映其东，絜长置短，方
数十里。累累乎千室之邑，彬彬乎文物之乡，有声于
郡旧矣。大抵山川之秀，与气运为低昂。方其风气渐
开，人文渐著，天付斯文，而山川增色。孰主张是，孰隆
施是，意者其有机缄而不能已乎？及其风气既开，人
文既著，则兴起斯文者，非天也，人也。自《里志》所能识，
迄于今，豪杰之生于吾里者不数，而能以兴起为己
任者，若曹宗道之善课多士，陈子旃之“笃志力行”，周
舜中之博学清修，一时人士翕然宗之。家儒书而户
秉礼，亚邹鲁矣。居吾里者，士无儇佼“之风，女无非僻
之行。长幼尊卑，以礼序也；亲戚急难，以谊劝也。父兄
之教，子弟之学，不为浮词剿说，以实胜也。非先民之
遗乎？先民之教衰，倭寇蹂践，四民废业。盖地本斥卤，
而幅𢄙素逼也。益之以寇祸，而为善之资益贫矣。士
之卓然自立者几何哉？则主张于斯，以煇煌吾里者，
非吾党之责乎？”乃石冈陈先生与少松吴君，慨文献
之无征，稽实裒闻，分门别类，共为之志。而形胜、财赋、
人才、风俗与夫沿革措置，具一邦之规模，苟留心民
事者，一展卷焉，宁不可以兴乎！昔崔与之作《中州志》，
近世甘泉湛先生续其书，及黄泰泉先生修《全广志》，
取以参据。中州，亦里也，有名贤以表章，则里仁为美；
有后“贤为羽翼，则爱而可传。”今之志东里也，宁无望
于后人乎？天付以文，地锺以文，先贤兴起乎前，则吾
与二先生与今日有志之士，固后死之与于斯文者
也。然则后之视今，不犹今之视昔也耶？君子相与励
志力行，用昔日之忠，祛今日之敝，以从先进之文，上
以光三先生羽翼之心，下以开后世俊杰之贤。使后
人之续是《志》者，视今之简编烂熳焉，则志者之心以
慰，而守元亦与有荣矣。夫风气之开，人文之著，固必
有所由兴。吴之文也，以子游；蜀之化也，以文翁山川
之巨细不同。吾愿吾里斯文自今日兴之也。